Nordøerne er en fælles betegnelse for de seks øer, Fugloy, Svínoy, Viðoy, Borðoy, Kunoy og Kalsoy, der danner Færøernes nordøstlige hjørne. Øerne i midten, Viðoy, Borðoy og Kunoy, er forbundne med vejdæmninger, mens transporten til Fugloy, Svínoy og Kalsoy foregår med skib eller helikopter. Øerne er vidt forskellige og har hver sit særpræg. Sammen danner de en helhed omkring hovedbyen Klaksvík. Nordøerne, samt Klaksvík, har meget at tilbyde gæsterne. Der er historie, kultur, natur, samt et spændende erhvervsliv. Byen har et rigt musikliv, en aktiv amatør-teaterforening og på det kunstneriske område gør den sig gældende med mange kendte færøske malere. På Nordøerne findes der større og mindre bygder, fjorde, dale, høje bjerge, dramatiske forbjerge med et rigt fugleliv, og ikke at glemme åerne. Her oplever man barsk natur, idylliske bygder og mennesker, der lever tæt på det rige, farefulde hav. Overnatningsmulighederne er gode på Nordøerne. I Klaksvík tilbydes der hotel, lejligheder, vandrehjem og B & B. Lige udenfor byen er campingpladser til telte og caravaner. Ude på bygderne varierer overnatningsmulighederne fra hotel til sommerhuse og forsamlingshuse.